Pocock help Perth se haweloses | Netwerk24
Die Wallaby-ster David Pocock se vrygewigheid strek blykbaar verder terug as wat mense waarskynlik besef.
David Pocock oefen saam met die Wallabies voor Saterdag se toets teen die Poemas. Foto: Getty Images
Daar is oor die jare reeds baie berig oor die 30-jarige losvoorspeler se Eightytwenty Vision-liefdadigheid, wat fondse insamel vir mense in nood in Zimbabwe.
Maar die verhaal van die bedrewe baljagter wat ’n tjek wat hy as speler van die wedstryd verdien het op slaapsakke vir die haweloses in Perth spandeer, is nie alombekend nie.
Stuff berig dit was ’n 18-jarige Pocock se optrede in 2006 wat die Cardiff Blues-afrigter en voormalige hulpafrigter van die Western Force, John Mulvihill, bybly.
“Wat sou jy met $1 000 doen?” vra Mulvihill.
Pocock, op daardie stadium in sy tweede seisoen van Superrugby, het vir seker nie gedoen wat ’n mens van sekere jong spelers deesdae sou verwag nie.
Hy het ’n kettingwinkel besoek en 20 slaapsakke vir $50 elk aangeskaf.
“Hy het dit in sy motor gelaai en rondom Perth bestuur,” sê Mulvihill.
“Hy het uit sy motor geklim en ’n man in die straat gesien en gesê: ‘Luister maat, ek hoop hierdie sal jou bietjie meer beskermd en veilig laat voel’.
“Hy het dit regtig gedoen.”
Pocock, wat sedert 2008 toetsrugby vir Australië speel, het al 20 slaapsakke wat hy gekoop het, aan hawelose mense in Perth uitgedeel.
“Klein dingetjies soos daardie laat jou besef dat as jy iets kan doen om iemand ’n bietjie gelukkiger in die lewe kan maak, is dit briljant,” sê Mulvihill.
Die afrigter sê hy hoop om dieselfde tipe waardes by die Blues te vestig.
Meer oor: David Pocock | Toetsrugby | Wallabies